**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „DĖL PRIĖMIMO Į KLAIPĖDOS MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO“ PAKEITIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant patikslinti priėmimo į netradicinio ugdymo (sporto) klases sąlygas (toliau – sporto klasės) ir atliepti Klaipėdos miesto savivaldybės (toliau – Savivaldybė) vykdomus didelio sportinio meistriškumo sportininkų rengimo procesus.

**2. Parengto projekto tikslai ir uždaviniai.**

Sprendimo projekto tikslas – užtikrinti asmenų priėmimo į sporto klases aiškumą ir tikslingumą, uždavinys – pakeisti Priėmimo į Klaipėdos miesto savivaldybės bendrojo ugdymo mokyklas tvarkos aprašo, patvirtinto Savivaldybės tarybos 2016 m. gruodžio 22 d. sprendimu Nr. T2-296 (toliau – Aprašas), 28.2 papunktį.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galiojančiame Apraše numatyta, kad asmenys į sporto klases priimami, vadovaujantis Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ nustatytais kriterijais. Apraše nėra aptartos sąlygos, kai prašymų mokytis sporto klasėse yra daugiau nei mokymosi vietų, taip pat nenumatyta prievolė sporto organizacijoms ir mokinių tėvams (globėjams, rūpintojams) prisiimti įsipareigojimus dėl sporto klasėse besimokančių mokinių ugdymo ir sportinės veiklos organizavimo kokybės.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu nustatoma, kad į sporto klases bus priimami olimpinėse sporto šakose sportuojantys mokiniai, atitinkantys švietimo ir mokslo ministro nustatytus reikalavimus, pagal prašymų įregistravimo datas, esant prašymų daugiau nei mokymosi vietų – papildomai jiems bus organizuojamas motyvacijos vertinimas, vadovaujantis mokyklų vadovų patvirtintais ir su Savivaldybės administracijos Ugdymo ir kultūros departamento Sporto bei Švietimo skyriais suderintais priimamų mokinių motyvacijos vertinimo tvarkos aprašais.

Taip pat nustatoma, kad sporto organizacijos, mokyklos ir mokinių tėvai pasirašys Savivaldybės administracijos direktorius patvirtintos formos trišales sutartis dėl mokinių ugdymo ir sportinės veiklos organizavimo. Tokie susitarimai garantuos, kad Savivaldybės bendrojo ugdymo mokyklų parengti individualūs pamokų tvarkaraščiai sudarys galimybes mokiniams dalyvauti sportinėse treniruotėse (keletą kartų per dieną), varžybose, mokiniams bus skiriamas nemokamas maitinimas, o sporto organizacijos, tėvai (globėjai, rūpintojai) turės bendradarbiauti su pedagogais, kad mokiniai atsakingai mokytųsi, nustatytu laiku lankytų pamokas, dalyvautų mokyklų nepamokinėse veiklose bei įgytų siekiamą išsilavinimą.

Vadovaujantis Savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Savivaldybės tarybos 2016 m. balandžio 28 d. sprendimu Nr. T2-119, priedo 1.2.12 papunkčiu, nuo 2018–09-01 pradedama komplektuoti atskira sporto klasė Klaipėdos Vytauto Didžiojo gimnazijoje. Šiuo metu į šią klasę pateiktas 41 prašymas mokytis (maksimalus mokymosi vietų skaičius – 30). Priėmus šį sprendimą, bus užtikrintas mokinių priėmimo aiškumas ir tikslingumas bei sudarytos sąlygos pagal poreikį didinti sporto klasių skaičių ateityje, siekiant įgyvendinti Savivaldybėje vykdomus sportinės veiklos plėtros procesus ir kokybiškai ugdytis išskirtinių gabumų sportui turintiems mokiniams.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti: 1) Savivaldybės administracijos Ugdymo ir kultūros departamento Sporto skyrius parengs trišalės sutarties dėl mokinių ugdymo ir sportinės veiklos organizavimo formos projektą ir teiks Savivaldybės administracijos direktoriui tvirtinti ne vėliau kaip iki š. m. birželio 9 d.; 2) Klaipėdos Vytauto Didžiojo gimnazijos vadovas parengs ir patvirtins Priimamų į sporto klases mokinių motyvacijos vertinimo tvarkos aprašą, kurį suderins su Savivaldybės administracijos Ugdymo ir kultūros departamento Sporto bei Švietimo skyriaus vedėjais ne vėliau kaip iki š. m. birželio 9 d.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia. Lėšos sporto klasėse besimokančių mokinių maitinimui numatytos Savivaldybės 2018–2020 metų strateginiame veiklos plane (2018 m. – 5,5 tūkst. Eur (priemonė bus vykdoma nuo 2018 m. rugsėjo 1 d.)).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu atsižvelgta į Savivaldybės administracijos direktoriaus 2016 m. birželio 9 d. įsakymu Nr. AD1-1829 sudarytos darbo grupės, kuri analizavimo Klaipėdos miesto didelio sportinio meistriškumo sportininkų rengimo ketverių metų programos parengimo galimybes bei sporto klasių (grupių) steigimo Klaipėdos miesto bendrojo ugdymo mokyklose perspektyvas, išvadas. Sprendimo projektą vertino Savivaldybės administracijos specialistai, Vytauto Didžiojo gimnazijos vadovas, kurio nuomone, priėmus sprendimo projektą, bus užtikrintas priėmimo į sporto klases aiškumas ir tikslingumas.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo 8 punkte minimos darbo grupės nariai, rengė Savivaldybės administracijos Ugdymo ir kultūros departamento Švietimo skyriaus vyr. specialistė A. Andrašūnienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 2 lapai.

Švietimo skyriaus vedėja Laima Prižgintienė